  Майя Бывальцева Федерал программая вить школа пуктыны кулэ Удмуртиын 2017-тӥ ар пумозь. Кыксэ Ижкарын, озьы ик Алнашын, Кезын но Дэри ёросысь Постол черкогуртын. 17-тӥ куартолэзе ортчем пресс-конференциын со сярысь ивортӥз элькунысь дышетонъя но наукая министр Алексей Мирошниченко. Солэн верамезъя, туэ Удмуртия школаосты пуктонъя выль бадӟым программае пыриз — нырысетӥ из понӥзы Ижкарысь «Столичный» микрорайонын дышетсконни пуктон интые. Федерал коньдэтысь уксё висъян выль радлыкъя, коньдон школаосты пуктыны уз лыкты, чакламын дасез понна тырыны. Соин ик туэ кутскем объектэз 31-тӥ толсурлы вуттоно, сотэк коньдон улосвылэ уз вуы. Со сяна, элькун Алнашын, Кезын, Постолын, Ижкарын Прасовский пролкаын но Ильфат Закиров урамын школаосты вуоно арын пуктыны дасяськыны кулэ. Озьы ик министр пусйиз, выль школаос — со юртэз лэсьтон гинэ ӧвӧл, отын пуштросэз но выль луыны кулэ. Матысь дас аръёсы вань пиналъёсты одӥг сменае дышетсконэ выжтыны ужпум пуктэмын. Со сяна, 50 процентлэсь трослы вужмем дышетсконниослэсь мозмытсконо. Алексей Мирошниченколэн верамезъя, ӵектосын одӥг нылпиез дышетонэз радъян понна 176 сюрс манет чакламын. Сомында коньдон ӧз висъяськылы СССР-ын но, туала Россиын но. Пусйымон соиз, улосвылъёс но муниципалитетъёс дась ӵектосэз бырйыны быгато, сое дасяны коньдон кулэ уз луы ни. Нялтас вераса, объектлэн дунызлэн ог 10 процентэз ӵапак ӵектосэз дасян вылэ усе. «Столичный» микрорайонын школаез пуктон 540 миллион манет котыр утёз. Федерал коньдэт 430 миллион манетсэ берыктоз. Федерал программаен чаклам 50 миллиард манет пӧлысь али ӝыныез люкылэмын. Кылемзэ коньдонэз школаосты выльдон понна висъяны быгатозы. Тегъёс: Дышетон Ижкар АлексейМирошниченко Кез Удмуртия школаос коньдэт кивалтэт Дышетонъянонаукаяминистерство Алнаш  